XI “Нәүрүз” спектакльләре: балалар программасы

	Төрки халыкларның “Нәүрүз” Халыкара театр фестивале программасының балалар спектакльләренә бу кадәр бай булганы юк иде әле. XI “Нәүрүз”дә нәни тамашачылар алты курчак спектаклен һәм балалар өчен ике драма спектаклен карый алачак.	 Фестивальнең балалар программасына кертелгән барлык спектакльләр дә “Әкият” Татар дәүләт курчак театры сәхнәсендә күрсәтеләчәк. Билетларның бәясе – 100 сумнан 300 сумга кадәр. Аларны “Әкият” театры кассаларыннан сатып алырга мөмкин.

3 июньдә 11.00 сәгатьтә нәни тамашачылар “Әкият” Татар дәүләт курчак театрының Г.Тукай әсәре буенча куелган “Кәҗә белән сарык” мюзиклын (Гәрәй Рәхим инсценировкасы) карый алачак. 

4 июньдә 11.00 сәгатьтә Чаллы дәүләт курчак театры Р.Сәхәбетдиновның “Посиделки” спектакль-уены күрсәтеләчәк.

5 июньдә 11.00 сәгатьтә “Алакай” Актүбә өлкә курчак театры казах фольклор әсәрләре буенча куелган “Отпусти поводья и лети…” спектакль-риваятен, ә 13.00 сәгатьтә Башкорт дәүләт курчак театры “Әминбәк” әкиятен тәкъдим итәчәк.

6 июньдә сәгать 10.00да Төньяк-Казахстан өлкә курчак театры Ч.Айтматовның “Здравствуй, Белый Пароход, это я!” әкият-мәсәлен, 12.00 сәгатьтә “Сулпан” Сибай башкорт балалар театры шул ук исемендәге башкорт дастаны буенча куелган “Урал Батыр” музыкаль әкиятен күрсәтәчәк.

Фестивальнең балалар программасы Г.Кариев исемендәге Татар дәүләт яшь тамашачылар театрының Нәкый Исәнбәт әсәре буенча куелган “Сихерләнгән сеңелләр” (“Заколдованные Сестры”) музыкаль әкияте белән тәмамланачак. Спектакль 6 июньдә 18.00 сәгатьтә була.

Балалар программасындагы спектакльләрнең һәркайсын диярлек 6 яшьтән өлкән балалар карый ала. Бер генә искәрмә бар – Чуаш дәүләт курчак театрының “14 писем к богу” спектакле. Ул – 12 яшьтән югары яшүсмерләр һәм өлкәннәр өчен. Спектакль танылган француз драматургы һәм язучысы Эрик Шмиттның “Оскар и розовая дама” әсәре буенча куелган. Казан яшь тамашачылар театрының шушы ук әсәр буенча куйган “Оскар и Розовая Мама” драма спектаклен караган тамашачыларга драманы әсәрнең чуаш телендә куелган, курчаклар уйнаган варианты белән чагыштырып карау кызыклы булыр. Спектакль 4 июньдә 13.00 сәгатьтә күрсәтеләчәк. 

Төрки халыкларның XI “Нәүрүз” халыкара театр фестивале Казанда 3-7 июнь көннәрендә узачак. XI “Нәүрүз” фестиваленең төп программасына Россиядәге төрки телле республикаларның, шулай ук Төркия, Азербәйҗан, Төркмәнстан, Кыргызстан һәм башка илләрнең драма һәм курчак спектакльләре керәчәк.  

Камал театры

	№   | 27.05.2013	


